[{"text_idx": "#000000", "text": "Tair wythnos i fynd tan yr hollt ac mae\u2019r ras am y Chwech Uchaf yn eithriadol o agos gyda\u2019r Cofis a Hwlffordd yn hafal ar bwyntiau yn y 6ed a\u2019r 7fed safle."}, {"text_idx": "#000002", "text": "Mae\u2019r Drenewydd wedi cael adfywiad ers ailddechrau\u2019r tymor gan godi o\u2019r ddau isaf i\u2019r 8fed safle yn dilyn buddugoliaethau yn erbyn Pen-y-bont, Derwyddon Cefn a Met Caerdydd."}, {"text_idx": "#000003", "text": "Dyw\u2019r Robiniaid yn sicr ddim allan o\u2019r ras am y Chwech Uchaf gan eu bod ond chwe phwynt y tu o\u0302l i Hwlffordd a Chaernarfon, gyda tair ge\u0302m ar o\u0302l i\u2019w chwarae cyn yr hollt."}, {"text_idx": "#000004", "text": "Mae\u2019r Chwech Uchaf yn bendant allan o afael Aberystwyth, a chodi\u2019n glir o\u2019r ddau isaf ydi\u2019r nod i griw Ceredigion erbyn hyn."}, {"text_idx": "#000005", "text": "Dyw\u2019r Drenewydd heb golli yn eu pum ge\u0302m ddiwethaf yn erbyn Aberystwyth (ennill 3, cyfartal 2)."}, {"text_idx": "#000007", "text": "Ar o\u0302l 12 ge\u0302m heb golli, bydd Cei Connah yn disgwyl dim llai na buddugoliaeth gartref yn erbyn Hwlffordd brynhawn Sadwrn i agor bwlch o chwe phwynt ar y copa."}, {"text_idx": "#000008", "text": "Ond bydd Hwlffordd yn llawn hyder yn dilyn eu canlyniad campus yn erbyn Y Seintiau Newydd y penwythnos diwethaf (Hwl 2-1 YSN)."}, {"text_idx": "#000009", "text": "Mae Cei Connah wedi ennill eu pedair ge\u0302m ddiwethaf yn erbyn Hwlffordd, ond yn fwy na hynny, dyw\u2019r Nomadiaid heb golli gartref yn y gynghrair ers dwy flynedd (25 ge\u0302m \u2013 ennill 20, cyfartal 5)."}, {"text_idx": "#000011", "text": "Mae\u2019r myfyrwyr a\u2019r Derwyddon wedi bod yn stryffaglu yn ddiweddar gyda\u2019r ddau glwb wedi colli pob un o\u2019u pum ge\u0302m ddiwethaf."}, {"text_idx": "#000012", "text": "Met Caerdydd sydd a\u0302\u2019r record ymosodol salaf yn y gynghrair (15 go\u0302l mewn 19 ge\u0302m), a\u2019r Derwyddon sydd a\u0302\u2019r amddiffyn gwannaf (ildio 50 go\u0302l mewn 20 ge\u0302m)."}, {"text_idx": "#000013", "text": "Y Derwyddon sydd ar waelod y tabl, ond byddai triphwynt i hogiau\u2019r Graig yn eu codi o fewn pwynt i di\u0302m Christian Edwards."}, {"text_idx": "#000014", "text": "Mae Pen-y-bont o fewn trwch blewyn i sicrhau lle yn y Chwech Uchaf, ac mae\u2019n bosib iawn y bydd bechgyn Rhys Griffiths yn selio eu lle ddydd Sadwrn."}, {"text_idx": "#000015", "text": "Ond mae\u2019r Fflint mewn trafferthion, yn hafal ar bwyntiau gyda\u2019r Derwyddon ar waelod y domen ar o\u0302l colli saith o\u2019u wyth ge\u0302m ddiwethaf."}, {"text_idx": "#000016", "text": "Dim ond pythefnos sydd wedi mynd heibio ers i\u2019r timau gwrdd am y tro cyntaf erioed gyda Nathan Wood yn sgorio unig go\u0302l y ge\u0302m i Ben-y-bont ar Gae-y-Castell."}, {"text_idx": "#000018", "text": "Daeth rhediad Y Bala o 14 ge\u0302m heb golli i ben nos Fawrth wrth i di\u0302m Colin Caton golli o 3-1 gartref yn erbyn Cei Connah."}, {"text_idx": "#000019", "text": "Mae Caernarfon yn mwynhau cyfnod o chwe ge\u0302m heb golli, ond er hynny, mae\u2019r Cofis yn parhau i fod yn hanner isa\u2019r tabl ar wahaniaeth goliau."}, {"text_idx": "#000020", "text": "Dyw Caernarfon heb ennill yn eu pum ge\u0302m flaenorol yn erbyn Y Bala (colli 4, cyfartal 1), ond bydd angen canlyniad cadarnhaol ar y Caneris ddydd Sadwrn i gadw\u2019r pwysau ar Hwlffordd a\u2019r Barri yn y ras am y Chwech Uchaf."}, {"text_idx": "#000021", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]